ഇലവുംതിട്ടയില് സിപിഐ എം ലോക്കല് കമ്മിറ്റി അംഗത്തിന്റെ വീടിന് നേരെ ക്രിമിനല് സംഘത്തിന്റെ അക്രമണം മൂന്ന് പേര് പിടിയില് കോഴഞ്ചേരി സിപിഐ എം ലോക്കല് കമ്മിറ്റി അംഗത്തിന്റെ വീടുകയറി ക്രിമിനല് സംഘത്തിന്റെ അക്രമണം. വീട്ടുപകരണങ്ങള് എല്ലാം തകര്ത്തു. വൃദ്ധ മാതാവിനെ മര്ദ്ദിച്ചു. ഇലവുംതിട്ട ലോക്കല് കമ്മിറ്റി അംഗം നെടിയകാലായില് അനുഭവനില് അനു ഫിലിപ്പിന്റെ വീട്ടിലായിരുന്നു അക്രമണം. അമ്മ കുഞ്ഞൂഞ്ഞമ്മ72 ക്കാണ് മര്ദ്ദനമേറ്റത്. അനു വീട്ടില് ഇല്ലാതിരുന്നതുമൂലമാണ് ജീവന് രക്ഷിക്കാനായത്. പൊലീസ് മൂന്നു പേരെ പിടികൂടി. ശനിയാഴ്ച രാത്രി 7.30 നായിരുന്നു സംഭവം. വധശ്രമക്കേസടക്കം നിരവധി കേസിലെ പ്രതി ചൂരപ്പെട്ടി പ്രണവ്, ഗുണ്ടാലിസ്റ്റിലുള്ള മനു ഭാസ്കരന്, മോഷണക്കേസുകളിലെ പ്രതി ജയരാജ് കുറുമുട്ടം എന്നിവരാണ് അക്രമിച്ചത്. പി അജീഷ് വധശ്രമക്കേസില് ഉള്പ്പടെ പ്രതിയായ പ്രണവും സംഘവും നെടിയകാലായിലും പരിസരങ്ങളിലും ദിവസങ്ങളായി ഭീകരാന്തരീക്ഷം സൃഷ്ടിച്ചിരുന്നു. അനുഫിലിപ്പിനെയും അജീഷിനെയും വധിക്കുമെന്ന് പരസ്യമായി ഭീഷണി മുഴക്കി. സോഷ്യല് മീഡിയയിലൂടെയും അത് ആവര്ത്തിച്ചു. ടിവി, ഫ്രിഡ്ജ്, മേശ, കസേരകളടക്കം തല്ലിയും വെട്ടിയും നശിപ്പിച്ചു. അക്രമികളുടെ പക്കല് മാരകായുധങ്ങളും ഉണ്ടായിരുന്നു. ചില കോണ്ഗ്രസ് നേതാക്കളാണ് ഈ ക്രിമിനല് സംഘത്തെ സഹായിക്കുന്നത്.